En nom de nostre seigneur amen. L’an de l’incarnacion d’icellui courrant mil trois cens quatre vins et dix neuf, le septieme jour du mois de januier, nous Perrenot ly Mouhet de Janley demorant audit lieu et Perrenote sa femme, c’est assauoir je la dite Perrenote du loux, licence auctorite dudit Perrenot mon mari, sauoir faisons a tous presens et aduenir que nous retenons chascun pour le tout a cense annuelle et perpetuelle pour nous et nos hoirs, de religieuses et honnestes personnes abbe et couuent du monastere Saint Estienne de Diion de l’ordre Saint Augustin du diocese de Lengres, religieuse et honneste personne frere Jehan Potier chanoine et procureur dudit monastiere present et acceptant, vne piece de terre contenant trois quartiers assise ou fenaige dudit Janley ou lieu que l’on dit es Estampeaulx de coste nous lesdiz maries d’une part et la terre Nobet le Traletet demorant a Diion d’autre part. Et ceste presente retenue et accensissement nous lesdits maries de l’auctorite que dessus faisons pour le pris et somme de trois solz tournois de fort monnoie de cense ou rente paient chascun an a Janley aux diz religieux ou a leurs certains commandement es termes qui s’ensuiguent, c’est assauoir la mitief a la feste de la resurrection nostre Seigneur et l’autre mitief a la feste saint Remy, a la peine et amande de sept solz pour deffault de paie pour chascun terme passe; et commancera ly premier paiement a la dite feste de la resurrection nostre Seigneur prouchen venant et apres continuellement suinguant; la quelle piece de terre nous lesdits maries reteneurs de l’autorite que dessus ne nos hoirs ne pourrons vendre, aliener, permuer, charger d’autre charge, ne mettre hors de nos mains senz le consentement desdits religieux et la maintenir au proffit dudit cense. Promettant nous lesdits maries reteneurs, de l’autorite que dessus chascun pour le tout, pour nous et nos hoirs lesquelx nous obligeons quant a ce, par nos seremens pour ce donne corporelment aux sains euuangilles de Dieu, et soubz l’obligacion de touz nos biens quelxconques meubles et heritaiges presens et aduenir, le dit cense rendre et paier aux diz religieux es termes que dessuz. Et pour la seurte dudit cense nous lesdits maries en especial leur assignons et assietons sur vne piece de terre, contenant trois quartiers, assise oudit fenaige empres la dite piece que nous retenons d’iceulx religieux d’une part et la terre de l’eglise de Janley d’autre part, frainche pour son disme, et generalment sur nos diz autres biens pour ce qui leur seroit deheu d’icellui cense et des amendes de termes passes d’icellui et des despens fais par eulx comme du principal, et auec ce faire, enteriner et adcomplir toutes les choses dessuz dites et vne chascune d’icelles. En renuncent quant a ce nous lesdits maries reteneurs, de l’autorite que dessuz chascun pour le tout, par nos diz seremens et soubz l’obligacion que dessuz, a toutes choses tant de fait comme de droit et de coustume a ce contraires, au droit reprouant general renunciacion. Et a l’obseruance des choses dessuz dites nous lesdits maries reteneurs, de l’auctorite que dessus chascun pour le tout, vuillons estre contreins et executez ainsi comme de chose adiugie par la court monseigneur le duc de Bourgongne, a la jurisdiction et contrainte de la quelle court quant a ce nous lesdits maries de l’auctorite que dessus submettons nous nos hoirs et tous nos biens. En tesmoin de ce nous auons requis et obtenu le scel de la dite court estre mis a ces presentes lettres faites et passees en la presence de Jehan le Bon de Diion clerc coadiuteur du notaire dudit lieu pour mondit seigneur. Presens Philibert Girart de Janley. Nicolas son filz et Perrenot Maillet, tesmoings a ce appellez et requis, l’an et le jour dessus dis. — Jo. Lebon.